Snæfell / Geislinn tók á móti Kormáki / Hvöt á Stykkishólmvelli í B riðli 4. deildar karla síðastliðinn laugardag . Leikurinn fór fremur hægt af stað og markalaust var þegar flautað var til leikhlés . Það voru síðan gestirnir að norðan sem tóku af skarið og skoruðu fyrsta markið þegar tæplega tíu mínútur voru liðnar af seinni hálfleik . Þetta blés lífi í heimamenn og einungis tveimur mínútum síðar jafnaði Óðinn Helgason metin fyrir Snæfell / Geislann . Tuttugu mínútum síðar skoraði Valur Tómasson síðan sigurmarkið fyrir heimamenn og lokatölur því 2 - 1 . Fyrsti sigur Snæfells / Geislans er þannig staðreynd en með sigrinum komust þeir upp í sjötta sæti riðilsins . Næsti leikur þeirra er síðan gegn KB á Leiknisvelli sunnudaginn 16. júní næstkomandi .